Silmäyksikkö palkittiin Hyvä työyhteisö -erityismaininnalla

Meillä Etujoukkueessa tehdään aidosti hyvää työtä.

Etelä-Karjalan keskussairaalan silmäyksikkömme on saanut Suomen Sairaanhoitajien Hyvä työyhteisö -erityismaininnan. Tunnustukset jaettiin nyt kolmatta kertaa. Lämpimät onnittelumme!

- Silmäyksikön osalta nousee erittäin positiivisena asiana työyhteisön tunteiden huomioon ottaminen kautta linjan. Yksikössä on oivallettu jotakin hyvin oleellista tunteiden käsittelyn merkityksestä. Fiilispuheen salliminen ja läsnäolo jokapäiväisessä työssä on poikkeuksellisen hienolla tavalla valjastettu toiminnan kehittämiseen, kiitetään valitsijaraadista.

Silmäyksiköstä löytyy rohkeutta ylpeyteen

Silmäyksikön esihenkilö Janette Näränen kuvaa työyhteisöä toimivaksi ja kertoo, että työyhteisössä on hyvä tehdä työtä yhdessä, osaavana ja toisia kunnioittavana tiiminä.

– Ensimmäinen sana, joka mieleeni tulee silmäyksiköstämme, on rohkeus. Jo tämä tunnustuksen hakeminen, kertoo työyhteisössä vallitsevasta tunnelmasta. Meiltä löytyy rohkeutta lähteä tuomaan esille omia vahvuuksia työyhteisönä ja me haluamme, että meidän toimintamme työyhteisönä tunnistetaan.
– Minulla on hieno mahdollisuus toimia esihenkilönä työyhteisölle, joka tukee toisiaan ja esihenkilötyötä. Asiat nostetaan esiin, tunteet näytetään. Minun tehtäväni on luoda ja vahvistaa raameja työskentelyyn yhdessä monialaisena työyhteisönä, jatkaa Näränen.

Palvelupäällikkö Merja Kamppinen-Lampinen kertoo, että Silmäklinikan toiminta on ollut aina kiehtovaa perustuen hoitajien vahvaan ammattitaitoon.
– Vuosien varrella silmäklinikan hoitajat ovat olleet yksityisen palvelutuottajan matkassa. Kaikista muutoksien tuomista tuulista työyhteisön voimavara ei ole hiipunut. Henkilöstössä on vaihtuvuutta oikeastaan vain eläköitymisten myötä.

Jatkuva parantaminen on osa yhteistä arkea

Suomen Sairaanhoitajat mainitsee uutisessaan yksikössä käytössä olevan jatkuvan parantamisen taulun. Silmäyksikössä tehdään paljon yhteistyötä myös toiminnan kehittämisen saralla sekä työvuorosuunnittelun osalta. Jatkuvan parantamisen taulu tukee kehittämisideoiden jalkauttamista arkeen ja tasapuolinen työvuorosuunnittelu vähentää kuormitusta sekä lisää työssä viihtymistä.

Kun muutoksia tarvitaan, Lappeenrannan silmäosastolla käydään avoin ja rakentava keskustelu koko työyhteisön kesken. Jokaisen ääni tulee kuulluksi ja päätös syntyy yhteisymmärryksessä. Tämä onnistuu, koska yhteisöllisyyden eteen tehdään paljon työtä, ja koska esihenkilö on ”keskusteleva” ja velvoittaa yhteistä keskustelua päätöksen tueksi.

Uutisessa kerrotaan, että työyksikössä on vahvaa ja laajaa erikoisosaamista.

Pienessä sairaalassa tehdään kaikki itse.

Sairaanhoitajien tieto ja taito pääsevät kehittymään monipuolisesti.

- Ei ole itsestään selvää, että työyhteisössä todella kuunnellaan ja kuullaan kollegoita. Vielä erityisempää Lappeenrannan silmäyksikön hakemuksessa on tunteista puhumisen arvon huomioiminen ja sen systemaattinen hyödyntäminen yhteisöllisyyden ja hyvän työilmapiirin kehittämisessä. Yksikössä ollaan edelläkävijöitä tämän asian suhteen, sanoo Suomen Sairaanhoitajien viestintäpäällikkö Eva Agge.

Kuvan ja sitaattien lähde: sairaanhoitajat.fi

Koko jutun pääset lukemaan Suomen Sairaanhoitajien nettisivulta: Suomen Sairaanhoitajien Hyvä työyhteisö -erityismaininta Etelä-Karjalan keskussairaalan silmäyksikölle | Sairaanhoitajat

Vuoden työyhteisö -kilpailuun osallistui tänä vuonna 87 työyhteisöä. Suomen Sairaanhoitajat jakaa viisi 1000 euron Hyvä työyhteisö -erityismainintaa ja palkitsee yhden Vuoden työyhteisön 5000 euron tunnustuksella. Kaikki tunnustuksen saaneet julkistetaan kansainvälisen sairaanhoitajan päivän viikolla 12.–16.5.2025.